Príloha č. 1

**Opis predmetu zákazky**

Názov zákazky:

Výkon stavebno-technického dozoru stavebníka nad realizáciou stavby - Realizácia rozšírenia skladovacích priestorov o kóje na skladovanie plastového odpadu, skla a kovového šrotu.

Opis zákazky:

Výkon stavebno-technického dozoru stavebníka nad realizáciou stavby - Realizácia rozšírenia skladovacích priestorov o kóje na skladovanie plastového odpadu, skla a kovového šrotu realizovanej na základe projektovej dokumentácie vypracovanej HR-Project, s.r.o., Budovateľská 1159/10, 925 72 Selice pod názvom : „ROZŠÍRENIE SKLADOVACÍCH PRIESTOROV O KÓJE NA SKLADOVANIE PLASTOVÉHO ODPADU, SKLA A KOVOVÉHO ŠROTU.“

Cieľom rozšírenia skladovacích priestorov je zväčšenie úložných kapacít pre uskladnenie separovaného odpadu pred ďalším spracovaním. Navrhované skladové priestory budú riešené ako vnútro-areálové priestory, navrhnuté z betónových prefabrikátov.

Projektová dokumentácia tvorí prílohu č. 1a.

Predpokladaná hodnota zákazky na Realizácia rozšírenia skladovacích priestorov o kóje na skladovanie plastového odpadu, skla a kovového šrotu investície je 560 000 € .

Rozsah zákazky:

Stavebno-technický dozor bude vykonávať dozorovanie stavby , tak aby všetky práce na stavbe boli zrealizované v súlade so všeobecne záväznými právnymi predpismi, normami EN/STN, technickými špecifikáciami v stanovenom čase a pri dodržaní podmienok určených Zmluvou o dielo na zhotovenie vyššie uvedenej stavby.

Stavebno-technický dozor bude vykonávať dozorovanie stavby v čase od odovzdania staveniska diela {stavby) až do protokolárneho odovzdania a prevzatia stavby bez vád a nedorobkov. Súčasťou predmetu tejto zákazky je aj poskytnutie primeranej súčinnosti počas plynutia záručných lehôt vyplývajúcich zo Zmluvy o dielo, ak si objednávateľ uplatní právo reklamácie diela {stavby) alebo jeho časti, pri príprave a procese kolaudácie diela, ak sa vyžaduje, ako aj pri prípadných kontrolách zo strany orgánov verejnej správy.

* Služby Stavebno-technického dozoru v lehote od nadobudnutia účinnosti Zmluvy do protokolárneho prevzatia diela bez vád a nedorobkov a v lehote od prevzatia diela (stavby) bez vád a nedorobkov do uplynutia záručnej doby poskytnutej zhotoviteľom v rámci Zmluvy o dielo budú okrem iného zahŕňať činnosti: Odovzdanie staveniska zhotoviteľovi alebo zhotoviteľom
* Účasť na kontrolnom zameraní terénu, ktoré vykoná zhotoviteľ pred začatím prác
* Dodržanie podmienok povolení potrebných pre výstavbu
* Plnenie opatrení štátneho stavebného dohľadu,
* Riadne evidovanie a archivovanie projektu stavby
* Systematické doplňovanie projektovej dokumentácie, podľa ktorej sa stavba realizuje
* Evidovanie dokumentácie dokončených častí stavby,
* Odsúhlasovanie dodatkov a zmien projektu, ktoré nezvyšujú cenu stavebného objektu alebo prevádzkového súboru, nepredlžujú lehotu výstavby, nezhoršujú parametre stavby ani jej prevádzkové a úžitkové vlastnosti,
* Organizácia a vedenie kontrolných dní stavby, tvorba zápisov z kontrolných dní
* Dozorovanie vykonávaných stavebných prác na stavbe
* Manažment zmluvy o dielo uzavretej medzi Objednávateľom a Zhotoviteľom stavby
* Činnosti súvisiace s plnením podmienok Objednávateľa podľa Zmluvy o dielo na zhotovenie vyššie uvedenej stavby
* Stavebno-technický dozor bude konať v mene Objednávateľa a v dôsledku toho bude niesť plnú a výhradnú zodpovednosť za činnosti poskytované v rámci výkonu Stavebno-technického dozoru.
* Kontrola a schvaľovanie vecnej a cenovej správnosti a úplnosti oceňovacích podkladov
* Kontrola a schvaľovanie vecnej a cenovej správnosti a úplnosti platobných dokladov a ich súladu s podmienkami zmluvy o dielo a predkladanie týchto dokladov na úhradu objednávateľovi
* Kontrola tých častí stavby, ktoré budú pri ďalšom postupe výstavby zakryté, alebo sa stanú neprístupnými
* Odovzdanie častí stavby v dohodnutom stupni rozostavanosti ďalším zhotoviteľom na ich nadväzné činnosti v súlade so zmluvami
* Spolupráca s geodetom pri dodržiavaní priestorového umiestnenia objektov,
* Spolupráca s pracovníkmi vykonávajúcimi autorský dozor a odborný autorský dohľad pri zabezpečovaní súladu realizovanej stavby s projektom
* Spolupráca so spracovateľmi realizačných projektov a so zhotoviteľmi pri navrhovaní opatrení na odstránenie prípadných chýb projektu
* Sledovanie, či zhotovitelia vykonávajú skúšky materiálov, konštrukcií, zariadení a prác, kontrola výsledkov skúšok a evidovanie dokladov o výsledkoch týchto skúšok
* Postupné vyžadovanie, evidovanie a archivovanie dokladov, preukazujúcich kvalitu diela
* Sledovanie vedenia stavebných denníkov
* Hlásenie archeologických nálezov
* Spolupráca s pracovníkmi zhotoviteľov pri vykonávaní opatrení na odvrátenie alebo na obmedzenie škôd pri ohrození zdravia alebo majetku na stavbe
* Kontrola postupu prác podľa harmonogramu, upozornenie zhotoviteľov na nedodržiavanie dohodnutých termínov a spolupráca pri prerokovaní návrhov opatrení zhotoviteľov smerujúcich k odstráneniu vzniknutého oneskorenia postupu prác
* Príprava podkladov pre uplatňovanie majetkových sankcií ak objednávateľ o to požiada
* Príprava podkladov pre záverečné technicko-ekonomické vyhodnotenie stavby
* Príprava podkladov pre odovzdanie a prevzatie stavby alebo jej častí a účasť na konaní o odovzdaní a prevzatí
* Kontrola dokladov, ktoré zhotoviteľ pripraví k odovzdaniu a prevzatiu diela
* Kontrola, či zhotoviteľ odstraňuje vady a nedorobky zistené pri odovzdaní a prevzatí diela v dohodnutých lehotách a potvrdzovanie dokladov o odstránení vád a nedorobkov
* Kontrola sprievodnej technickej dokumentácie predloženej zhotoviteľom stavby
* Kontrola projektovej dokumentácie skutočného realizovania stavby predloženej zhotoviteľom stavby
* Príprava a aktívna účasť na kolaudačnom konaní
* Kontrola vypratania staveniska

**Ďalšie požiadavky na predmet zákazky súvisiace s týmto opisom, vrátane podmienok plnenia, sa nachádzajú v Prílohe č. 3 Zmluva na výkon činnosti stavebného dozoru. Verejný obstarávateľ odporúča uchádzačom, aby si pozorne prečítali podmienky plnenia zmluvy.**